Shiasa mapa jaꞌyuupa,
outkajaashii nachikua na laülaashiikana naꞌakajee na sacerdote judíokana,
na laülaayuushiikana naaꞌu na judíokana,
na karalouktamaajanakana,
ooꞌulaka napüshua na waneeirua laülaayuu judío suluꞌukana tü kanüliakat Sanedrín.
Naashajaajiraain süchiki tü naaꞌinrüinjatkat süpüla noꞌutirüinjatüin naaꞌin Jesús.
Noꞌunitkalaka Jesús sünain kapüin nia natüma nünainmüin Pilato chi Romajeꞌewaikai sülaülashikai tü mmakat Judea soꞌu kaꞌikat tia.
—¿Piaꞌaya chi Aluwataashikai saaꞌu wayuu judío?
—nümakalaka Pilato nümüin.
Nümakalaka Jesús niꞌipajee:
—Shiaꞌaya tia pümakat.
Naküjakalaka na laülaashiikana naꞌakajee na sacerdote judíokana nümüin Pilato sünain naaꞌinrüin Jesús wainma kasa mojusü naajüin.
Nümakalaka Pilato nümüin Jesús:
—Paaꞌinrüin wainma kasa mojusü naashin nala wayuukana.
¿Jamüshi nnojoikaꞌa püsouktüin shiꞌipajee tü namakat?
Otta müshia Jesús,
koꞌutüshi neꞌe nuulia.
Tanataakalaka naaꞌin chi sülaülashikai mma sükajee tia.
Waneepia suꞌunnaꞌawai tü Pascuakat,
natüjainsü na judíokana taashiwalinjachin wane püreesashi nütüma chi sülaülashikai mma,
chi naneekakai na wayuukana süpüla taashii.
Je wanaa sümaa tia,
eeshi wane wayuu kanüliashi Barrabás,
püreesashi nia namaa na nüpüshikana,
na oꞌutüshiikana saaꞌin wayuu sünain ashutaa saaꞌu tü sülaülakat mma.
Süntakalaka joo tü wattakat saalii wayuu nünainmüin Pilato süpüla achuntaa süpüleerua naaꞌinrüinjatüin tü naaꞌinrapüꞌükat namüin.
—¿Jücheküin süpüleerua niainjachin tajütüin jooluꞌu chi Aluwataashikai saaꞌu wayuu judío?
—nümakalaka Pilato sümüin.
Anasü nümüin Pilato müleka taashire Jesús,
süka nütüjaain naaꞌu na laülaashiikana naꞌakajee na sacerdote judíokana sünain naapuushin Jesús sükajee neꞌe naꞌürülaain nünain.
Otta na laülaashiikana naꞌakajee na sacerdote judíokana,
najütüin wane wayuuirua saꞌakamüin tü wattakat saalin wayuu süpüla nashüküjainjatüin shia süpüla süchuntüin nümüin Pilato niainjachin taashin Barrabás.
Nüsakirakalaka Pilato naya:
—¿Kasa taaꞌinrüinjatka joo nüka chi “Aluwataashikai saaꞌu wayuu judío” jümakai?
Süsouktakalaka tü wayuukolüirua süpüshua nümüin:
—Püchitira saaꞌu kuruusa.
Nümakalaka Pilato sümüin:
—¿Jamüshi takacherirüinjachikaꞌa nia?
¿Kasa naainjalaka?
Otta müshiꞌiya na wayuukanairua,
masütaajusalii sümaa nekiisa:
—Püchitira saaꞌu kuruusa —namakalaka nümüin nachikua sünain emetuluin maꞌi nanüiki.
Otta Pilato,
süka nücheküin süpüleerua talatüinjatüin saaꞌin tü wayuukolüirua nüka,
nüjütirakalaka joo Barrabás nanainmüin.
Naapakalaka joo Jesús sümüin tü nusurulaatsekalüirua süpüla naꞌyaajüinjachin nia je süpüla nakacherüinjachin nia sünain kuruusa süpüla ouktaa.
Nuꞌuninnakalaka Jesús sütüma tü nusurulaatsekalüirua Pilato suluꞌumüin tü laülaapiakat.
Seenajakalaka tü waneeirua surulaatkalüirua süpüla shiꞌrajüinjatüin nukua Jesús.
Saꞌatakalaka wane asheꞌinyüü anasü nünain,
jepisiiyaa,
maa aka saaꞌin nüsheꞌin wane aluwataai saaꞌu mma,
süpüla shimeꞌerainpalain nia.
Shiꞌitaakalaka wane kotse keimsesü saaꞌu nikii.
Oꞌttüsü tü surulaatkalüirua sünain maa:
—Pia chi Aluwataashikai saaꞌu wayuu judío —sünain maa nümüin sünain shimeꞌerainpalain nia.
Shiꞌyaajakalaka nia kojuyatua nüraloꞌupünaa süka wane waraaratchon.
Süsapainyoꞌukayaakalaka nümülatuꞌu sünain naꞌwaajayaain nia.
Shiasa süchikijee shimeꞌerainpalain nia,
saakatüin tü asheꞌinyüü anasükat saꞌatakat paala nünain.
Saꞌatüin tü nüsheꞌinkat nünain süchikua süpüla suꞌunirüinjachin nia yalajee yala süpüla sükacherüinjachin nia süpüla ouktaa.
Wanaa sümaa nuꞌuninnüin Jesús natüma na surulaatkana eemüinjachire nükachennüinjachin natüma,
antüshi Jerusalénmüin wane wayuu Cirenejeꞌewai kanüliashi Simón,
chi nüshikai Alejandro ooꞌulaka Rufo.
Nütaꞌünnakalaka joo natüma na surulaatkana süpüla nülüꞌüjainjatüin tü wunuꞌu akachennüinjachikat anain Jesús.
Noꞌunirakalaka Jesús eemüin wane wutai kanüliasü Gólgota,
“Ekiyüükat” maluꞌut tia.
Je chamüin chaꞌaya,
naapüin na surulaatkana nümüin Jesús wane wiino kaꞌakasü “mirra” süpüla nüsüinjatüin.
Otta niyouktüin shia.
Nayasaꞌa na surulaatkana süchikijee nakacherüin Jesús sünain tü kuruusakat,
nashantanajiraakalaka saaꞌu tü nüsheꞌinkat süpüla natüjaainjatüin saaꞌu jaralin makatüinjachin apüla süpüshi tü nüsheꞌinkat waneꞌewai nakua.
Akachennüshi Jesús maa aka yaamüin kaꞌikat.
Eesü ashajünüin tü kasalajanakat anainjee nia sünain wane taapüla akachennüsü iipünaa sünain tü kuruusa kanainkat nia.
Müsü mayaa:
ANII CHI ALUWATAASHIKAI SAAꞌU WAYUU JUDÍO.
Je nümaa Jesús,
akachennüshii piamashii wayuu kaꞌruwarannuu oꞌutünüinjanakana aaꞌin wanaa nümaa.
Akachennüshi wane nikialuꞌujee ooꞌulaka wane nüpeꞌeruꞌujee.
Je sükajee tia,
shikeraajüin tü ashajünakat paala nüchiki Jesús sünain maa:
“Niaꞌaya wane kaainjaraiya saashin wayuu”,
makat.
Tü wayuu eekai sülatüin nüꞌünnaa Jesús,
eirakaasü nümüin sümaa mojuin sünüiki nümüin mayaa:
—Aishaꞌajaa pia.
Pujuttirüinjatü tü aꞌwaajüleekat Maleiwa sümaa pütameꞌerüinjatüin shia süchikua soꞌu apünüin kaꞌisan.
¿Jamakaꞌa nnojoikaꞌa püshakatüin saaꞌujee tü kuruusakat süpüla nnojolinjachin ouktüin pia?
—sümakalaka tü wayuukolüirua nümüin Jesús.
Akaataꞌaya nanüiki na laülaashiikana naꞌakajee na sacerdote judíokana je na karalouktamaajanakana sünain nemeꞌerainpalain nia.
Namajiraakalaka:
—¿Jamüshisa nnojoikaꞌa nuꞌtteꞌerajiraain nümüiwa maa aka nuꞌtteꞌerapüꞌüin wayuu naashin?
Nia Cristo chi Aluwataashikai saaꞌu tü wayuu Israelkalüirua naajüin.
Müleka nüshakatüle jooluꞌu saaꞌujee tü kuruusakat,
anoujeena waya nünain —namakalaka.
Otta müshiꞌiya na ouktajanakana wanaa nümaa Jesús,
müshii aka naya sünain mojuin nanüiki nümüin.
Shiasa maa aka kaleꞌo,
epiyuushijaasü mmapaꞌakat süpüshua,
awasajaꞌaleesia maa aka aliika.
Shiasa aliuukapa kaꞌikat,
nuꞌwaatakalaka Jesús sünain emetuluin nünüiki sünain nümüin:
“Eloi,
Eloi,
¿lama sabactani?”.
(Je tüü,
maluꞌut:
“Tamaleiwasee,
Tamaleiwasee,
¿jamüshi pia püpütakaꞌa taya tamüiwa?”,
müsü.)
Je saapapa nünüiki Jesús wane wayuuirua shaꞌwashawatsü nüꞌütpaꞌa,
müsü shia:
—Nuunejüin Elías chi nünüikimaajachikai Maleiwa —sümakalaka.
Awataa müshia wane wayuu sünain asaajaa wane maawüi ocholotinnüsü shiroku wane asüüshi jashüꞌüsü shiꞌiruꞌusü wane lumia süpüla shiꞌitaanüinjatüin sünain niimata Jesús.
Nümakalaka chi wayuukai:
—Anakaja müleka waꞌatapajüle watüjaaiwa saaꞌu müleka nünteechire Elías süpüla nüshakatirüinjachin nia —nümakalaka.
Nuꞌwaatakalaka emetut Jesús nüchikua nümüin Maleiwa.
Ouktakalaka nia süchikijee.
Je suluꞌu tü aꞌwaajüleekat Maleiwa wanaa maꞌi sümaa ouktüin Jesús,
asüküijaasü pasanainpünaa sünain tü kuluulu soꞌulujunakat tü paü shiinaluꞌusükat.
Je chi sülaülashikai surulaat shaꞌwatakai nümülatuꞌu Jesús,
naapapa nikiise Jesús je niꞌrapa nia sünain ouktaa,
nümakalaka:
—Shiimüinyala maꞌi sünain niain chi Nüchonkai Maleiwa —nümakalaka.
Je wanaa sümaa yaain Jesús sünain tü kuruusakat,
eesü wane jieyuuirua wainma sünain ananajaa maa aka türa.
Naya na antüshiikana nümaa Jesús Jerusalénmüin,
na aaꞌinmajapüꞌükana nia namaa na nikirajüinkana paala wanaa sümaa waraittapüꞌüin naya Galileapünaa.
Je naꞌaka na jieyuukana,
eesü María Magdalena,
ooꞌulaka María tü niikat Jacobo chi emülieekai je José,
ooꞌulaka Salomé,
ooꞌulaka waneeirua wainma antüsükalüirua nümaa Jesús Jerusalénmüin.
Je tü kaꞌi ouktakat oꞌu Jesús,
shia tü kaꞌi süꞌlakajaakat oꞌu shiküin tü wayuukolüirua süpüla tü kaꞌi sheemeraainjatkat oꞌu.
Eejachi wane wayuu kanüliashi José,
chajeꞌewai Arimatea,
noꞌuluku na laülaashii sulujunakana tü kanüliakat Sanedrín,
eekai kojutüin natüma.
Aꞌatapajüshi nia nükalia Maleiwa süpüla aluwatawaa.
Je motsapa kaꞌi,
oꞌunamaatüshi nia eemüin Pilato sünain nnojolin mmolüin süpüla achuntaa müliashii süpüla niꞌitaainjachin nia suluꞌu woowira.
Niasaꞌa Pilato,
süka nnojolüin niyaawatüin naaꞌu Jesús sünain ouktüichipain,
nüsakirüin wane sülaülashi surulaat sooꞌopünaa tia.
Shiasa nütüjaapa saaꞌu sünain ouktüichipain Jesús,
naapüin nümüin José süpüla nüshakatirüinjachin müliashii saaꞌujee kuruusakat.
Je José,
nikeraajatüjülia wane kuluulu kanüliasü “linoin”.
Nüshakatirakalaka müliashii sünain nükoꞌoloin nia süka tü kuluutkot.
Eejatüjaꞌa wane woowira akumajiruushi paala nütüma José suluꞌu wane ipa müleꞌo süpüla nüpüshi.
Akumajuushi tü shirousekat süka wane ipa müleꞌo.
Niꞌitaakalaka müliashii suluꞌu tü woowirakat sünain nüsürülüin tü woowirakat süka tü ipakat.
Eꞌnnüsü sütüma María Magdalena ooꞌulaka María tü niikat José eejachire niꞌitaanüin müliashii.
Je suwasajaapa aikat süchikijee tü kaꞌi neemeraakat oꞌu na judíokana,
oꞌunüsü María Magdalena ooꞌulaka María tü niikat Jacobo ooꞌulaka Salomé eemüin tü woowirakat eejachire niꞌitaanüin Jesús.
Nalüꞌüjüin wane wunuꞌu jemeta eejuut ayalajuushi paala natüma süpüla neꞌitaainjatüin shia naaꞌu müliashii.
Aashajaajiraashii naya wopuluꞌu sünain maa:
—¿Jarai cheje aakatüinjachika wamüin tü shirousekat soꞌuluꞌujee tü woowirakat?
Shiasa nantapa chamüin,
nanta anainrü süsünneꞌeruushin tü ipa müleꞌo shirousesükat tü woowirakat.
Je nekerolapa suluꞌumüin tü woowirakat,
neꞌrakalaka wane jimaꞌai joyotüin nekialuꞌujee sünain kasuuin maꞌi nüsheꞌin.
Sainkuukalaka maꞌi naaꞌin na jieyuukana sütüma tü neꞌrakat.
Nümakalaka chi jimaꞌaikai namüin:
—Nnojo jainkuuin aaꞌin.
Tatüjaa aaꞌut sünain jüchajaain nüchiki Jesús chi Nazaretjeꞌewaikai,
chi akachennakai paala süpüla ouktaa.
Nnojoishi nia yaaya.
Osoꞌiraaitpa naaꞌin nüchikua.
Jürütkaa jümaala jiꞌrajaaiwa tü nüchikanainkat eejachire nia süpütüin wayuu.
Anakaja jooluꞌu müleka juꞌunüle süpüla jüküjainjatüin nüchiki nümüin Pedro je namüin na waneeirua nikirajüinkana.
Meena jia namüin:
“Oꞌuneechi jooluꞌu nia jüpüleerua Galileamüin.
Jiꞌreechi nia chaꞌaya maa aka tü nümakat paala jümüin”,
meena jia —nümakalaka namüin.